Borgerkrigen_i_Libya
Uke 13: 28. februar – 6. mars 2011
Om morgenen 2. mars ble det meldt om fem eksplosjoner med ti sekunders mellomrom i Tripoli og røyk fra disse kunne sees over byen. En av disse skal ha vært en tankbil som ble satt i brann. Al Jazeera meldte samme dag at 5,000 opprørere i det østlige Libya planla å marsjere til Tripoli for å slutte seg til kampene om byen. Styrken skal ha blitt utrustet og trent av pensjonerte offiserer og offiserer som hadde hoppet av til opprørerne. Samme dag økte motoffensiven fra de Gaddafi-lojale styrkene som etter harde kamper angrep byen Marsa al-Burayqah (Marsa al-Brega) innerst i den sørøstlige delen av Sidrabukten som er en anlagt by for utskipning av olje. Det ble antatt at dette var et første ledd i en større motoffensiv fra Gaddafis side. Motangrepet kom i morgentimene i en knipetangsmanøver med 300 av Gaddafis mest trente soldater, ble imidlertid slått tilbake etter minst 14 drepte av opprørere som i første omgang for en stor del var sivile væpnet med plyndrede AK-47-rifler. før det kom forsterkninger fra Benghazi og andre byer under opprørenes kontroll. Opprørseieren i al-Burayqah ble ansett som svært viktig, både gjennom å stoppe en større, koordinert offensiv, men også gjennom kontrollen over landets oljeressurser og energitilførselen til de områdene opprørerne kontrollerte. Videre var kontrollen over byens flyplass viktig, for å hindre at Gaddafi brukte den til lettere å angripe de områdene opprørerne kontrollerte fra luften. 3. og 4. mars fortsatte kampene om al-Burayqah (Brega) som spredte seg til nabobyen og kommunesenteret Ajdabiya. I sine angrep satte Gaddafi inn bombefly. Om morgenen 4. mars forsterket opprørerne sine forsvarslinjer i al-Burayqah og satte opp en forsvarslinje 50 km vest for byen mot Ra's Lanuf. Om formiddagen brøt det ut kamper mellom al-Burayqah og byen Ra's Lanuf som også er en oljeby som ligger langs kysten vest for al-Burayqah og har vært under Gaddafis kontroll. Det ble meldt om intense kamper og at det utviklet seg til et større slag, og opprørerne skal ha benyttet raketter og missiler i et angrep mot en militærbase som beskytter en oljeinstallasjon ved byen. Opprørerne hevdet at de tok kontroll over byen flyplass, og 5. mars ble det meldt at opprørerne hadde tatt kontroll over hele byen, og de Gaddafi-lojale styrkene evakuerte til Sirte lenger vest, slik at frontlinjen langs kysten 6. mars hadde flyttet seg vestover. Samme dag ble det meldt at folk samlet seg i gatene i Tripoli etter fredagsbønnen, og rundt 1,000 mennesker samlet seg etter å ha forlatt Murad Agha-moskeen i bydelen Tajura og innledet demonstrasjoner i det som ble kalt «Frihetens dag», etter at det hadde vært stille i byen i de forutgående dagene. Sikkerhetsstyrkene møtte demonstrasjonene med vold og tåregass og det skal ha blitt skutt med skarp ammunisjon. Det ble rapporter at regimet hadde panservogner, sikkerhetsstyrker og sivilkledde politifolk i gatene som også holdt utenlandske medier unna de områdene i byen hvor det kunne komme til demonstrasjoner. Det ble 6. mars hevdet at opprørernes neste mål var Gaddafis hjemby Sirte. etter seirene lenger øst i landet. De Gaddafi-lojale styrkene trakk seg tilbake dit etter nederlaget i Ra's Lanuf. Det hersket usikkerhet om hvordan situasjonen var der, både fordi det ble antatt at Gaddafi kunne ha større støtte der, samt det prestisjemessige nederlaget det ville være å miste denne byen for regimet. Imidlertid var situasjon vanskelig for opprørerne, da Gaddafis styrker hadde full kontroll i luften, og kunne nå mål i hele Øst-Libya som innimellom ble bombet. 6. mars ble det meldt at opprørerne på vei mot Sirte inntok byen An Nawfaliyah vest for Bin Jawad som ble inntatt dagen før. Bin Jawad ligger omtrent midtveis mellom Benghazi og Misurata og har rundt 10,000 innbyggere.